Η Σαλαμίνα στον Σαρωνικό Κόλπο. Η υποθαλάσσια ζεύξη με το Πέραμα θα πραγματοποιηθεί στα βορειοανατολικά του νησιού
Η **υποθαλάσσια ζεύξη Σαλαμίνος - Περάματος** είναι ένα υπό μελέτη έργο που αφορά στην κατασκευή υποθαλάσσιας σήραγγας στον Σαρωνικό κόλπο μήκους περίπου 1,1 χιλιομέτρων με τις εκατέρωθεν προσβάσεις της μεταξύ της νήσου Σαλαμίνος και του Περάματος Αττικής, καθώς και οδικών τμημάτων παράκαμψης των δύο πόλεων. Το συνολικό μήκος του νέου οδικού άξονα που θα κατασκευαστεί είναι περίπου 17 χιλιόμετρα.

Το έργο δημοπρατήθηκε με τη μέθοδο του ανταγωνιστικού διαλόγου και βρίσκεται επί της παρούσης στη Β' φάση της διαγωνιστικής διαδικασίας παραχώρησης που θα οδηγήσει στην ανάδειξη του αναδόχου που θα αναλάβει τη μελέτη, κατασκευή, χρηματοδότηση, λειτουργία, συντήρηση και εκμετάλλευσή του. Τα τρία σχήματα που έχουν εκδηλώσει ενδιαφέρον και συνεχίζουν στον διαγωνισμό είναι οι ΜΕΤΚΑ, ΤΕΡΝΑ και η κοινοπραξία VINCI CONCESSIONS – VINCI HIGHWAYS – ΑΚΤΩΡ ΠΑΡΑΧΩΡΗΣΕΙΣ. Το κόστος του έργου προς το παρόν υπολογίζεται σε 450 εκατομμύρια ευρώ και ο χρόνος κατασκευής του εκτιμάται σε περίπου 4 χρόνια από την έναρξη της παραχώρησης.

Περιγραφή
---------

Το βασικό έργο αφορά στην κατασκευή υποθαλάσσιας σήραγγας που θα βρίσκεται στο βυθό, με 2 λωρίδες κυκλοφορίας σε κάθε κατεύθυνση και με μήκος περίπου 400 μέτρα (συνολικό μήκος περίπου 1,1 χιλιομέτρων μαζί με τις εκατέρωθεν προσβάσεις) από ανισόπεδο κόμβο στο Πέραμα μέχρι ανισόπεδο κόμβο στα Παλούκια της Σαλαμίνας. Επιπλέον, προβλέπεται και κατασκευή οδικών τμημάτων παράκαμψης των πόλεων Περάματος και Σαλαμίνας.

Χάρτης της τοποθεσίας της νήσου του Αγίου Γεωργίου, στην οποία θα αναδυθεί η υποθαλάσσια σήραγγα 
Συγκεκριμένα, ένας νέος οδικός άξονας θα ξεκινά πλησίον της υπάρχουσας λεωφόρου Σχιστού-Σκαραμαγκά στην περιοχή του ναυτικού οχυρού Σκαραμαγκά και θα εκτείνεται μέχρι την περιοχή του κολυμβητηρίου Περάματος, έναντι του Πορθμείου, όπου θα δημιουργηθεί και κόμβος για τη σύνδεσή του με το παρακείμενο οδικό δίκτυο.

Από το σημείο εκείνο, ο οδικός άξονας θα βυθίζεται προοδευτικά εντός της θάλασσας με την κατασκευή υποθαλάσσιας οδικής σήραγγας η οποία θα εδράζεται στον βυθό. Ακολουθεί ανάδυση και όδευση επί της νήσου του Αγίου Γεωργίου μέχρι την είσοδο του Ναύσταθμου Σαλαμίνας. Στην περιοχή των Παλουκίων προβλέπεται η δημιουργία κόμβου για τη σύνδεση με την υπάρχουσα οδό Παλουκίων - Αμπελακίων καθώς και με το Ναύσταθμο.

Στη συνέχεια θα ακολουθεί όδευση βόρεια του οικισμού των Παλουκίων μέσω μιας ακόμα νέας σήραγγας μήκους περίπου 700 μέτρων, έως έναν ανισόπεδο κόμβο που θα κατασκευαστεί βόρεια της Σαλαμίνας (Α/Κ Σαλαμίνας) επιτυγχάνοντας σύνδεση τόσο με την πόλη όσο και με το υφιστάμενο οδικό δίκτυο προς Αιάντειο και προς Φανερωμένη.

### Σιδηροδρομική Ζεύξη

Από το Ρυθμιστικό Σχέδιο Αθηνών 2014 έχει προταθεί και σιδηροδρομική ζεύξη του ΣΕΦ και της Ακτής Ποσειδώνος Πειραιά με το Κερατσίνι, το Πέραμα και τη Σαλαμίνα με την επαναλειτουργία της γραμμής τραμ που καταργήθηκε το 1977 σε βελτιωμένη μορφή.

Ιστορικό
--------

Οι πρώτες μελέτες για την υποθαλάσσια σύνδεση έγιναν πριν από 20 χρόνια και η πρώτη δημοπράτηση σχεδιάστηκε επί υπουργίας Στέφανου Μάνου στις αρχές του 1990. Τον Οκτώβριο του 1995 το έργο ακυρώθηκε με απόφαση του Κώστα Λαλιώτη και έκτοτε το θέμα της ζεύξης επανερχόταν συνεχώς στο προσκήνιο χωρίς όμως να υπάρχει σύμπνοια για την κατασκευή της, με αντιδράσεις από το δήμο Σαλαμίνας και τις κοινοπραξίες των πλοίων που μεταφέρουν τους επιβάτες με τα φεριμπότ.

Το 2012, επί υπουργίας του τότε Υπουργού Υποδομών Μάκη Βορίδη, αποφασίστηκε η διενέργεια διαγωνισμού για την ανάθεση της σύμβασης παραχώρησης του έργου, αλλά η εκκίνηση της διαδικασίας λάμβανε συνεχείς διαδοχικές παρατάσεις. Τελικά, μετά από περισσότερες από 10 παρατάσεις, ο διαγωνισμός ξεκίνησε και το έργο δημοπρατήθηκε στις 15 Μαρτίου 2016 με την ολοκλήρωση της διαδικασίας εκδήλωσης ενδιαφέροντος.

Στις 17 Νοεμβρίου 2016 ξεκίνησε η Β' φάση της διαδικασίας, ο ανταγωνιστικός διάλογος, στον οποίο κατατίθενται απόψεις, προτάσεις και σχόλια από τους ενδιαφερόμενους, το Υπουργείο Υποδομών και τους φορείς της περιοχής. Τα 3 σχήματα που συνεχίζουν στη Β' φάση είναι οι: ΜΕΤΚΑ, ΤΕΡΝΑ και η κοινοπραξία VINCI CONCESSIONS – VINCI HIGHWAYS – ΑΚΤΩΡ ΠΑΡΑΧΩΡΗΣΕΙΣ.

Στις 30 Ιανουαρίου 2018 το Συμβούλιο της Επικρατείας απέρριψε ως αβάσιμους όλους τους ισχυρισμούς του Περιβαλλοντικού Ομίλου Σαλαμίνας «ΠΕΡΙΒΟΣ», ο οποίος είχε προσφύγει στο Συμβούλιο και ζητούσε να ακυρωθεί ως αντισυνταγματική και παράνομη η απόφαση του υπουργού Υποδομών με την οποία εγκρίθηκε η διενέργεια του διαγωνισμού για την ανάθεση της σύμβασης παραχώρησης και η προκήρυξη της Α΄ φάσης αυτού.

Τον Σεπτέμβριο του 2018 ξεκίνησε η εκπόνηση της Μελέτης Περιβαλλοντικών Επιπτώσεων (ΜΠΕ) του έργου.

### Εξελίξεις το 2020

Μέχρι την άνοιξη του 2020 είχε ολοκληρωθεί η διαδικασία του ανταγωνιστικού διαλόγου και λήφθηκε η έγκριση από την υπηρεσία αρχαιολογικής τεκμηρίωσης και το Γενικό Επιτελείο Ναυτικού. Μετά την ολοκλήρωση της Μελέτης Περιβαλλοντικών Επιπτώσεων (ΜΠΕ) του έργου και την τελική της αδειοδότηση από το Υπουργείο Περιβάλλοντος και Ενέργειας ακολουθεί η Γ' φάση της αξιολόγησης των οικονομικών και τεχνικών προσφορών, που θα αναδείξουν τον ανάδοχο του έργου (παραχωρησιούχο) μεταξύ των 3 σχημάτων που το διεκδικούν, και η έναρξη κατασκευής του. Ο χρόνος κατασκευής του εκτιμάται σε περίπου 4 χρόνια από την έναρξη της παραχώρησης.

Παραπομπές
----------

1. ↑  «Υποθαλάσσια Ζεύξη Σαλαμίνας: 17,5 χλμ το μήκος, μέχρι 2 Απριλίου η εκδήλωση ενδιαφέροντος - ypodomes.com». Αρχειοθετήθηκε από το πρωτότυπο στις 2015-04-14.. Ανακτήθηκε στις 2018-09-19.
2. ↑  «Στη "φθηνή" λύση καταλήγει η Υποθαλάσσια Σαλαμίνας - ypodomes.com». *www.ypodomes.com*. Ανακτήθηκε στις 5 Μαρτίου 2019. [*νεκρός σύνδεσμος*]
3. 1 2 3  «Αυτή είναι η τελική χάραξη για την Υποθαλάσσια Ζεύξη Σαλαμίνας-Περάματος, στα 450εκατ.ευρώ το κόστος». *Ypodomes.com*. 11 Μαΐου 2020. Αρχειοθετήθηκε από το πρωτότυπο στις 13 Μαΐου 2020. Ανακτήθηκε στις 11 Μαΐου 2020.
4. ↑  ΥΠΟΘΑΛΑΣΣΙΑ ΖΕΥΞΗ ΣΑΛΑΜΙΝΑΣ –ΠΕΡΑΜΑΤΟΣ σελ.63
5. ↑  «Υποθαλάσσια Ζεύξη Σαλαμίνας: Το έργο φέρνει αντιπαραθέσεις - ypodomes.com». Αρχειοθετήθηκε από το πρωτότυπο στις 2015-04-14.. Ανακτήθηκε στις 2018-09-19.
6. 1 2  «Υποθαλάσσια Σαλαμίνας: Μετά από 10 χρόνια δημοπρατήθηκε νέο έργο παραχώρησης - ypodomes.com». Αρχειοθετήθηκε από το πρωτότυπο στις 2016-05-05.. Ανακτήθηκε στις 2018-09-19.
7. ↑  «Προβληματίζουν οι συνεχείς μεταθέσεις για Υποθαλάσσια Σαλαμίνας, Λευκάδας και Ελευσίνα-Θήβα - ypodomes.com». Αρχειοθετήθηκε από το πρωτότυπο στις 2015-04-14.. Ανακτήθηκε στις 2018-09-19.
8. ↑  «8η παράταση για την Υποθαλάσσια Ζεύξη Σαλαμίνας-Περάματος - ypodomes.com». Αρχειοθετήθηκε από το πρωτότυπο στις 2015-03-28.. Ανακτήθηκε στις 2018-09-19.
9. ↑  «Τον Μάρτιο μετατέθηκε η δημοπράτηση της Υποθαλάσσιας Σαλαμίνας - ypodomes.com». Αρχειοθετήθηκε από το πρωτότυπο στις 2017-03-29.. Ανακτήθηκε στις 2018-09-19.
10. ↑  «Δημοπρατήθηκε η Υποθαλάσσια Σαλαμίνας: ΑΚΤΩΡ, ΤΕΡΝΑ και ΜΕΤΚΑ οι υποψήφιοι - ypodomes.com». Αρχειοθετήθηκε από το πρωτότυπο στις 2016-05-31.. Ανακτήθηκε στις 2018-09-19.
11. ↑  «Υποθαλάσσια Ζεύξη Σαλαμίνας-Περάματος: Ξεκινά επίσημα η Β`φάση του διαγωνισμού - ypodomes.com». Αρχειοθετήθηκε από το πρωτότυπο στις 2016-11-21.. Ανακτήθηκε στις 2018-09-19.
12. ↑  ««Πράσινο φως» από το ΣτΕ για την υποθαλάσσια σήραγγα Πέραμα -Σαλαμίνα». *ProtoThema*. Αρχειοθετήθηκε από το πρωτότυπο στις 2018-03-06.. Ανακτήθηκε στις 2018-09-19.
13. ↑  «Ξεκινά η Περιβαλλοντική Αδειοδότηση της Υποθαλάσσιας Ζεύξης Σαλαμίνας-Περάματος - ypodomes.com».. Ανακτήθηκε στις 2018-09-19. [*νεκρός σύνδεσμος*]

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Αυτοκινητόδρομοι της Ελλάδας |
| --- |
|  |
| 
Ολοκληρωμένοι, *υπό κατασκευή* και **σχεδιαζόμενοι** |
|  |
| Κύριοι | 
ΑΘΕ | Εγνατία Οδός | *Αυτοκινητόδρομος Κεντρικής Ελλάδας* | Αυτοκινητόδρομος 4 (Λάρισα - Τρίκαλα) | Ιόνια Οδός (τμήμα Ρίο-Κακαβιά) | *Ιόνια Οδός (τμήμα Ρίο-Τσακώνα)* | Αττική Οδός | Μορέας | Ολυμπία Οδός | *ΒΟΑΚ* |  (Version 1.0.2)  (Version 1.0.3) |
|  |
| Δευτερεύοντες (κλάδοι των κυρίων) | 
*Α11* | *Α12* | **Α13** | **Α14** | *Ξάνθη-Εχίνος* | **Α22** | **Α23** | Α24 | Α25 | Α27 | Α29 | *Α52* | **Α61** | Α62 | Α64 | Α65 | Α71 |
|  |
| Τριτεύοντες (κλάδοι των δευτερευόντων) | 
Α242 | A581 | Α621 |
|  |
| Άλλοι - χωρίς αρίθμηση | 
*Περιφερειακή Οδός Θεσσαλονίκης* | Περιμετρική Οδός Πατρών | **Νέα Δυτική Είσοδος Θεσσαλονίκης** |
|  |
| Σήραγγες | 
Αρτεμισίου | Δρίσκου | Δωδώνης | Ευπαλίνος | Καστανιάς | Κλόκοβας | Κνημίδας | Κρημνού | Μετσόβου | Όθρυος | Παναγοπούλας | Πλαταμώνα | Πρέβεζας-Ακτίου | Σαλαμίνας-Περάματος | Τεμπών |
|  |
| Κωδικοί που καταργήθηκαν | 
Υποθαλάσσια Αρτηρία Θεσσαλονίκης | Ζεύξη Μαλλιακού |
|  |
| Εταιρείες κατασκευής και συντήρησης | 
Αυτοκινητόδρομος Αιγαίου | Νέα Οδός Α.Ε. | Κεντρική Οδός Α.Ε. | Ολυμπία Οδός Α.Ε. | Μορέας Α.Ε. | Εγνατία Οδός Α.Ε. | Αττική Οδός Α.Ε. | Γέφυρα Α.Ε. |
|  |
| Ανισόπεδοι κόμβοι | 
Ποσειδώνος-Κηφισού |
|  |
| 
Σύμφωνα με το Φύλλο Εφημερίδας Κυβερνήσεως 253 ΑΑΠ/21-12-2015. |

 |